A Bizottság határozata

(2001. június 22.)

a kedvezményezett országok által az Előcsatlakozási Strukturális Politikák Eszköze (ISPA) alapján történő támogatással kapcsolatos tájékoztatásra és nyilvánosságra vonatkozóan végrehajtandó intézkedésekről

(2001/503/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Előcsatlakozási Strukturális Politikák Eszközének létrehozásáról szóló, 1999. június 21-i 1267/1999/EK tanácsi rendeletre [1], és különösen annak 13. cikke (2) bekezdésére,

mivel:

(1) Az 1267/1999/EK rendelet 13. cikkének (1) bekezdése előírja, hogy az Előcsatlakozási Strukturális Politikák Eszköze alapján történő pénzügyi támogatás kedvezményezett országai biztosítják az intézkedések megfelelő nyilvánosságát annak érdekében, hogy

a) a nyilvánosság értesüljön a Bizottság szerepéről az intézkedésekkel kapcsolatban;

b) a potenciális kedvezményezettek és szakmai szervezetek értesüljenek az intézkedések által biztosított lehetőségekről.

(2) Az 1267/1999/EK rendelet 13. cikkének (1) bekezdése előírja, hogy a kedvezményezett országok különösen gondoskodnak arról, hogy közvetlenül látható, a Közösség logójával ellátott hirdetőtáblákat állítsanak fel, amelyek feltüntetik, hogy az intézkedések finanszírozása a Közösséggel közösen történik, és hogy a közösségi intézmények képviselőit megfelelően bevonják az ISPA keretében a Közösség által nyújtott támogatással kapcsolatos legfontosabb nyilvános tevékenységekbe.

(3) Az 1267/1999/EK rendelet 13. cikkének (1) bekezdése kimondja, hogy a kedvezményezett országok évente tájékoztatják a Bizottságot a tájékoztatásra és nyilvánosságra vonatkozó intézkedésekkel kapcsolatos kezdeményezésekről.

(4) Az 1267/1999/EK rendelet 13. cikkének (2) bekezdése előírja, hogy a Bizottság részletes szabályokat fogad el a tájékoztatásra és nyilvánosságra vonatkozó intézkedésekről.

(5) Az 1267/1999/EK rendelet 13. cikkének (2) bekezdésében említett bizottsággal, az ISPA Irányító Bizottsággal konzultációk folytak a tájékoztatásra és nyilvánosságra vonatkozó intézkedésekről. Az e határozatban előírt intézkedések megfelelnek az említett bizottság véleményének,

A KÖVETKEZŐKÉPPEN HATÁROZOTT:

1. cikk

Az 1267/1999/EK rendelet értelmében az Előcsatlakozási Strukturális Politikák Eszköze alapján történő támogatással kapcsolatos tájékoztatásra és nyilvánosságra vonatkozó intézkedésekre alkalmazandó részletes szabályokat a melléklet határozza meg.

2. cikk

Ez a határozat az Európai Közösségek Hivatalos Lapjában való kihirdetését követő harmadik napon lép hatályba.

Kelt Brüsszelben, 2001. június 22-én.

a Bizottság részéről

Michel Barnier

a Bizottság tagja

[1] HL L 161., 1999.6.26., 73. o.

--------------------------------------------------

MELLÉKLET

TÁJÉKOZTATÁSRA ÉS NYILVÁNOSSÁGRA VONATKOZÓ ELŐÍRÁSOK

Az Előcsatlakozási Strukturális Politikák Eszköze által biztosított támogatásról szóló tájékoztatásra és nyilvánosságra vonatkozó részletes intézkedések szabályai

1. CÉLKITŰZÉSEK ÉS HATÁLY

Az ISPA által biztosított támogatással kapcsolatos tájékoztatásra és nyilvánosságra vonatkozó intézkedések célja, hogy

- közismertebbé és átláthatóbbá tegyék az Európai Közösség tevékenységeit a nyilvánosság számára;

- tájékoztassák a potenciális kedvezményezetteket és szakmai szervezeteket az ISPA által kínált lehetőségekről.

A tájékoztatás és a nyilvánosság kiterjed minden olyan intézkedésre, amelyhez az ISPA pénzügyi támogatást nyújt.

A tájékoztatásra és nyilvánosságra vonatkozó intézkedések célja a nyilvánosság, valamint a potenciális és végső kedvezményezettek tájékoztatása, beleértve a következőket:

- regionális, helyi és más közigazgatási hatóságok,

- gazdasági és társadalmi partnerek,

- nem kormányzati szervezetek,

- projektek irányítói és támogatói,

- bármely egyéb érdekelt fél,

az ISPA által kínált lehetőségekről.

2. ÁLTALÁNOS ELVEK

Valamely ISPA-projekt végrehajtására illetékes szerv (a továbbiakban: az illetékes szerv) helyben felel az összes, nyilvánosságra vonatkozó intézkedés meghozataláért. A nyilvánosságot a Bizottság szervezeti egységeivel együttműködve kell biztosítani, amelyeket tájékoztatni kell az e célból hozott intézkedésekről.

Az illetékes szerv meghozza az e rendelkezések tényleges alkalmazásához és a Biztottság szervezeti egységeivel való együttműködéshez szükséges közigazgatási intézkedéseket.

A tájékoztatásra és nyilvánosságra vonatkozó intézkedéseket kellő időben meg kell hozni, miután határozat született az ISPA-támogatásról. A Bizottság fenntartja a jogot, hogy eljárást kezdeményezzen az ISPA-támogatás csökkentésére, felfüggesztésére vagy megszüntetésére, ha valamely kedvezményezett ország nem teljesíti a jelen mellékletben szabályozott kötelezettségeit. Az ilyen esetekben az egyes kedvezményezett országokkal kötött ISPA finanszírozási megállapodás III.I. mellékletének, VIII. szakaszában meghatározott eljárást kell alkalmazni.

3. IRÁNYMUTATÁSOK A TÁJÉKOZTATÁSSAL ÉS NYILVÁNOSSÁGGAL KAPCSOLATOS TEVÉKENYSÉGEKRE

A 4. pontban meghatározott részletes szabályok sérelme nélkül az alábbi elveket kell alkalmazni az összes, tájékoztatásra és nyilvánosságra vonatkozó intézkedésre.

3.1. A média

Az illetékes szerv a legmegfelelőbb módon tájékoztatja a médiát az ISPA által társfinanszírozott intézkedésekről. A tájékoztatás világosan tükrözi az Európai Közösség részvételét.

E célból – különösen a regionális médiában (sajtó, rádió és televízió) – tájékoztatást kell nyújtani a projektek hivatalos elindításáról és végrehajtásuk fontos lépésiről. Az érintett kedvezményezett országokban gondoskodni kell a megfelelő együttműködésről a Bizottság küldöttségeivel.

3.2. Tájékoztatási események

A ISPA által társfinanszírozott projektek végrehajtásával kapcsolatos tájékoztatási események, úgymint konferenciák, szemináriumok, vásárok és kiállítások szervezői kifejezetten utalnak az Európai Közösség részvételére. Lehetőség szerint az Európai Közösség zászlaját el kell helyezni az üléstermekben, valamint fel kell tüntetni az Európai Közösség emblémáját a dokumentumokon. A Bizottság küldöttségei a kedvezményezett országokban szükség szerint segítséget nyújtanak az ilyen események előkészítése és lefolytatása során.

3.3. Tájékoztató anyagok

A projektekről vagy hasonló intézkedésekről szóló kiadványokban (úgymint brosúrákban és füzetekben) a címoldalon jól látható módon fel kell tüntetni az Európai Közösség emblémáját, ha a nemzeti, regionális vagy helyi emblémát is használják.

Ha a kiadvány bevezetőt is tartalmaz, úgy azt a kedvezményezett ország illetékes személye és a Bizottság részéről a Bizottság illetékes tagja vagy egy kijelölt képviselő írja alá, hogy az Európai Közösség részvétele egyértelmű legyen. Az ilyen kiadványokban meg kell említeni az érdekelt felek tájékoztatásáért felelős szervet.

A fenti elveket az audiovizuális és webhely anyagokra is alkalmazni kell.

4. A KEDVEZMÉNYEZETT ORSZÁGOK KÖTELEZETTSÉGEI

A tájékoztatást és a nyilvánosságot a Bizottsággal együttműködő illetékes szerv által meghatározott összefüggő intézkedéssorozat szabályozza a projekt időtartamára. A kedvezményezett országok biztosítják, hogy a Bizottság képviselőit, beleértve annak küldöttségeit kellően bevonják az ISPA-val kapcsolatos legfontosabb köztevékenységekbe.

Projektek végrehajtásánál az illetékes szerv az alábbi intézkedéseket teszi, hogy jelezze az ISPA részvételét az említett projektben.

a) Projekttel kapcsolatos tájékoztatás

Helyi tájékoztatásra és nyilvánosságra vonatkozó intézkedéseket kell hozni, hogy a nyilvánosság tudomást szerezzen az Európai Közösség ISPA-n keresztül nyújtott támogatásáról. Az illetékes szervnek a legmegfelelőbb formában közzé kell tennie a projektek tartalmát, és biztosítania kell az ilyen dokumentumok terjesztését a helyi és regionális média körében, valamint gondoskodnia kell arról, hogy azok az érdekelt felek részére hozzáférhetőek legyenek. A helyi intézkedések közé tartoznak:

- a helyszíneken felállított hirdetőtáblák,

- állandó emléktáblák a nagyközönség számára megközelíthető infrastrukturális létesítményeken,

mindkettőt az alábbiakban részletesen tárgyalt helyszíni tájékoztatással kapcsolatos különleges intézkedésekkel összhangban kell elhelyezni.

b) ISPA-val kapcsolatos általános tájékoztatás

Az a) pontban megnevezett intézkedéseken kívül a nemzeti ISPA-koordinátor rendszeresen elkészít egy általános tájékoztatást az érintett országban rendelkezésre bocsátott ISPA-támogatásról, kiemelve a projektek végrehajtását és az elért eredményeket. Ezen általános tájékoztatást évente legalább egyszer el kell készíteni és a Bizottság számára, annak éves jelentéséhez elérhetővé tenni. E tájékoztatás általános érdeklődésre számot tartó brosúrák, szakszerű audiovizuális anyagok (pl. videoklip) és megfelelő szintű sajtótájékoztatók formájában történik. A tájékoztatásban a projekteket jellegük szerint kell csoportosítani és/vagy az érdeklődésre számot tartó aktuális projektekre kell összpontosítani. A tájékoztatást el kell juttatni a nemzeti és regionális televízió- és rádióállomásoknak, a Bizottságnak, és felkérés esetén más érdekelt feleknek az 1. pont meghatározása szerint.

5. A TÁMOGATÁSFELÜGYELETI BIZOTTSÁGOK MUNKÁJA

- A Bizottság képviselői a támogatásfelügyeleti bizottságokban a nemzeti ISPA-koordinátorral együttműködve biztosítják a nyilvánosságról szóló, különösen a hirdetőtáblákra és emléktáblákra vonatkozó rendelkezések betartását (lásd az alábbi különleges rendelkezések).

- Az illetékes szerv a támogatásfelügyeleti bizottság elnökének nyilvánossággal kapcsolatos intézkedésekről szóló információkat és megfelelő bizonyítékokat, úgymint fényképeket ad át. Az ilyen anyagok másolatait továbbítani kell a Bizottsághoz.

- A bizottságok elnökei eljuttatják a Bizottsághoz mindazon információkat, amelyeket annak figyelembe kell vennie az éves jelentésében.

- A támogatásfelügyeleti bizottságok biztosítják, hogy munkájukról megfelelő információ álljon rendelkezésre. E célból mindegyik támogatásfelügyeleti bizottság a szükségesnek ítélt gyakorisággal tájékoztatja a médiát azon projekt(ek) előrehaladásáról, amely(ek)ért felel. A médiával való kapcsolattartásért az elnök felel, és a Bizottság képviselője segítséget nyújt ebben számára.

- A Bizottsággal és a kedvezményezett országokban tevékenykedő küldöttségeivel együttműködve megfelelő intézkedéseket kell tenni, amennyiben fontos eseményekre, úgymint magas szintű találkozókra vagy felavatásokra kerül sor.

6. ZÁRÓ RENDELKEZÉSEK

A körülményektől függően a Bizottság további különleges intézkedéseket kezdeményezhet a nemzeti ISPA-koordinátorral és az illetékes szervvel folytatott megbeszélés után.

Az illetékes szerv minden esetben további intézkedéseket tehet. Az illetékes szerv konzultál a Bizottsággal és tájékoztatja az általa tett kezdeményezésekről, hogy a Bizottság megfelelő módon részt vehessen azok megvalósításában.

E rendelkezések végrehajtásának megkönnyítésére a Bizottság megfelelő segítséget nyújthat, és iránymutatásokat bocsáthat ki.

Különleges rendelkezések a hirdető- és emléktáblákkal kapcsolatban

Az ISPA-projektek feltüntetésének biztosítása érdekében a kedvezményezett országok biztosítják, hogy a tájékoztatásra és nyilvánosságra vonatkozó alábbi intézkedéseket betartják.

1. HIRDETŐTÁBLÁK

Hirdetőtáblákat az ISPA által támogatott projektek helyszínén kell felállítani. Az ilyen hirdetőtáblákon fenn kell tartani az Európai Közösség részvételének jelzésére szolgáló helyet.

A hirdetőtábláknak olyan méretűnek kell lenniük, amely megfelel a tevékenység mértékének.

Az Európai Közösség részére a hirdetőtáblán fenntartott résznek az alábbi előírásoknak kell megfelelnie:

- mérete a hirdetőtábla teljes felületének legalább 50 %-a,

- megjelenik rajta az Európai Közösségek hivatalos emblémája, valamint az alább közölt szöveget a csatolt példában bemutatott módon kell feltüntetni.

Ha az illetékes szerv nem állít fel hirdetőtáblát, amelyen tudatja saját szerepét a projekt finanszírozásában, úgy az Európai Közösség támogatását egy külön hirdetőtáblán kell kihirdetni. Ilyen esetekben az Európai Közösség felületrészére vonatkozó rendelkezések hasonló módon alkalmazandóak.

A hirdetőtáblákat legkésőbb hat hónappal a munkálatok befejezése után el kell távolítani és a 2. pont rendelkezéseinek megfelelő emléktáblával kell helyettesíteni.

2. EMLÉKTÁBLÁK

Az állandó emléktáblákat a nagyközönség számára hozzáférhető helyeken kell elhelyezni. Az ilyen emléktáblákon az Európai Közösség emblémájának feltüntetésén kívül közölni kell az Európai Közösség hozzájárulását a projekthez.

Az alábbi szöveget iránymutatásként kell használni a szükséges tartalomra vonatkozóan:

"A projekt …%-át az Európai Közösség társfinanszírozta. A .… (évszám) évi befejezésekor a projekt teljes költsége … (nemzeti pénznem), az Európai Közösség teljes hozzájárulása … (nemzeti pénznem) volt."

+++++ TIFF +++++

--------------------------------------------------